**Wolfgang Wolf** (s. 24. syyskuuta 1957) on saksalainen jalkapallovalmentaja ja entinen puolustaja.

Ura pelaajana
-------------

Wolf pelasi urallaan 12 kauden ajan Bundesliigaa edustaen 1. FC Kaiserslauternia ja Stuttgarter Kickersiä. Parhaimpina saavutuksina olivat Saksan cupin loppuotteluun eteneminen 1981 ja UEFA Cupin välieräpaikka 1982. Hän ei kuitenkaan koskaan onnistunut murtautumaan Saksan jalkapallomaajoukkueeseen. Wolf lopetti ammattilaisuransa 36-vuotiaana VfL Mannheimissä 1993.

### Meriitit pelaajana

* Saksan cupin hopeaa: 1981
* 2. Bundesliigan pronssia: 1991

Ura valmentajana
----------------

Wolf aloitti valmennusuransa 1994 Stuttgarter Kickersin päävalmentajana. Seura oli tuohon aikaan oikea Wolfin perheyritys, sillä velipoika Arno Wolf toimi seuran apulais- ja nuorisovalmentajana. Kaudella 1995/96 Wolf johdatti seuran Regionalliga Südin voittoon ja nousuun takaisin 2. Bundesliigaan. Wolf sai lopulta potkut tehtävistään helmikuussa 1998 seuran kehnon menestyksen vuoksi.

Vain kuukausi Kickers-potkujen jälkeen Wolf siirtyi Bundesliigassa pelanneen VfL Wolfsburgin päävalmentajaksi. Wolf pelasti niedersachsenilaiset putoamiselta ja sai jatkaa tehtävässään. Wolfin johdolla seura teki pääsarjatasolla ennätyksensä sijoittumalla kaudella 1998/99 upeasti kuudenneksi. Kauden päätteeksi seura selvisi myös mukaan UEFA Cupiin.

Wolf teki Wolfsburgissa hienoa työtä usean vuoden ajan, kunnes sai potkut tehtävistään maaliskuussa 2003. Taaskaan hänen ei tarvinnut olla kauan työttömänä, vaan hän sai jo huhtikuussa töitä 1. FC Nürnbergistä, joka putosi 2. Bundesliigaan. Wolfin johdolla seuran visiitti jäi kuitenkin lyhyeksi ja keväällä 2004 Nürnbergissä juhlittiin 2. Bundesliigan mestaruutta. Wolfin johdolla FCN jatkoi hyviä esityksiään pääsarjatasolla. Wolf sai kuitenkin potkut lokakuussa 2005 kehnosti alkaneen kauden vuoksi.

Jälleen Wolfin työttömyys kesti vain kuukauden ja marraskuussa 2005 Wolf siirtyi Bundesliigan hännille juuttuneen 1. FC Kaiserslauternin peräsimeen. Wolf ei onnistunut pelastamaan seuraa putoamiselta, vaan keväällä 2006 Kaiserslauternin pääsarjataival siltä erää päättyi. Wolf sai kuitenkin jatkaa tehtävässään tavoitteena seuran nopea palauttaminen Bundesliigaan. Tavoitteessa ei kuitenkaan onnistuttu ja huhtikuussa 2007 hän sai potkut seurasta.

Wolf oli sivussa valmennustehtävistä pari vuotta, kunnes heinäkuussa 2009 hän aloitti Kreikan Superliigassa pelaavan Skoda Xanthin päävalmentajana. Wolfin pesti Kreikassa jäi kuitenkin varsin lyhyeksi. Xanthin alkukausi oli heikko ja seurajohdon kärsivällisyys ei riittänyt kolmea ottelua pidemmälle ja Wolf sai potkut syyskuun puolivälissä.

Helmikuussa 2010 Wolf siirtyi 3. Ligassa neljäntenä majailevan Kickers Offenbachin päävalmentajaksi. Vaikka Kickers ei Wolfin johdolla kyennytkään lopulta taistelemaan noususta 2. Bundesliigaan, allekirjoitti hän toukokuussa 2010 vuoteen 2012 ulottuvan jatkosopimuksen seuran kanssa.  Wolfin pesti päättyi lopulta potkuihin helmikuussa 2011, vaikka Kickers olikin 3. Ligan nousukahinoissa mukana. Potkuja edelsi heikompi jakso, jonka aikana seura keräsi vain 12 pistettä 12 ottelusta. 

Joulukuussa 2011 Wolfista tuli 2. Bundesliigan putoamiskamppailuun juuttuneen FC Hansa Rostockn uusi päävalmentaja.  Wolf ei onnistunut nostamaan Hansaa pois putoamiskamppailusta ja lopulta sijalle 18 jäänyt seura putosi kauden jälkeen 3. Ligaan. Wolf jatkoi kehnosta menestyksestä huolimatta päävalmentaja. Kausi 2012/13 alkoi sekin Hansalta kehnosti ja lopulta seurajohto erotti Wolfin syyskuun alussa 2012. 

Vuosina 2014–2015 Wolf toimi FC Nürnbergin urheilutoimenjohtajana.

Lokakuussa 2019 Wolf palasi valmennustehtäviin seitsemän vuoden tauon jälkeen, kun hänestä tuli 1. FC Lokomotive Leipzigin päävalmentaja. Hän luotsasi joukkueen Regionalliga Nordostin voittoon, mutta nousu 3. Ligaan kariutui nousukarsintojen tappioon SC Verlille. Kauden jälkeen seura irtisanoi Wolfin.

### Meriitit valmentajana

* 2. Bundesliiga: 2004
* Regionalliga Süd: 1996
* Regionalliga Nordost: 2020

Lähteet
-------

1. ↑  Wolfsburg findet einen Wolf als neuen Trainer
2. ↑  Wolfsburg sacks coach Wolfgang Wolf
3. ↑  Wolf soll das Wunder von Nürnberg vollbringen
4. ↑  Nürnberg entlässt Trainer Wolf
5. ↑  Wolf neuer Trainer in Kaiserslautern
6. ↑  Kaiserslautern entlässt Trainer Wolf[vanhentunut linkki]
7. ↑  Wolfgang Wolf neuer Coach bei AO Xanthi
8. ↑  Wolf tritt in Xanthi zurück
9. ↑  Neuer Kickers-Trainer: Wolfgang Wolf
10. ↑  Kickers binden Trainer Wolf
11. ↑  Offenbach beurlaubt Wolfgang Wolf
12. ↑  Wolfgang Wolf steuert die Hansa-Kogge
13. ↑  Hansa trennt sich von Wolf!
14. ↑  Club und Wolfgang Wolf gehen getrennte Wege
15. ↑  Wolfgang Wolf auch Trainer bei Lok Leipzig
16. ↑  Aufstiegs-Play-offs zur 3. Liga, 2019/2020, Spiele
17. ↑  Ex-Babelsberger Civa ist neuer Trainer in Leipzig


|  |  |  |
| --- | --- | --- |
| Edeltäjä:**Willi Reimann** | **VfL Wolfsburgin päävalmentaja**3/1998–3/2003 | Seuraaja:**Jürgen Röber** |

|  |  |  |
| --- | --- | --- |
| Edeltäjä:**Klaus Augenthaler** | **1. FC Nürnbergin päävalmentaja**4/2003–10/2005 | Seuraaja:**Hans Meyer** |

|  |  |  |
| --- | --- | --- |
| Edeltäjä:**Michael Henke** | **1. FC Kaiserslauternin päävalmentaja**11/2005–4/2007 | Seuraaja:**Kjetil Rekdal** |

|  |  |  |
| --- | --- | --- |
| Edeltäjä:**Georgios Paraschos** | **Skoda Xanthin päävalmentaja**7–9/2009 | Seuraaja:**Kostas Konstantinidis** |

|  |  |  |
| --- | --- | --- |
| Edeltäjä:**Steffen Menze** | **Kickers Offenbachin päävalmentaja**2/2010–2/2011 | Seuraaja:**Thomas Gerstner** |

|  |  |  |
| --- | --- | --- |
| Edeltäjä:**Peter Vollmann** | **FC Hansa Rostockin päävalmentaja**12/2011–9/2012 | Seuraaja:**Michael Hartmann** |